CELEX: 32017D0262
Language: sk
Date: 2017-02-06 00:00:00
Title: Rozhodnutie Rady (EÚ) 2017/262 zo 6. februára 2017, ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy a ktorým sa zrušuje rozhodnutie 2013/811/EÚ

16.2.2017   
            
            
               SK
            
            
               Úradný vestník Európskej únie
            
            
               L 39/4
            
         ROZHODNUTIE RADY (EÚ) 2017/262
   zo 6. februára 2017,
   ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy a ktorým sa zrušuje rozhodnutie 2013/811/EÚ
   RADA EURÓPSKEJ ÚNIE,
   so zreteľom na Služobný poriadok úradníkov Európskej únie a Podmienky zamestnávania ostatných zamestnancov Európskej únie ustanovené nariadením Rady (EHS, Euratom, ESUO) č. 259/68 (1), a najmä na článok 2 služobného poriadku a článok 6 podmienok zamestnávania,
   keďže:
   
               (1)
            
            
               Podľa článku 240 ods. 2 prvého pododseku Zmluvy o fungovaní Európskej únie Generálny sekretariát Rady riadi generálny tajomník.
            
         
               (2)
            
            
               Na podporu zjednodušenia administratívy a účinného riadenia personálu by mal mať generálny tajomník väčšie možnosti delegovať svoje právomoci, pokiaľ ide o uplatňovanie Služobného poriadku úradníkov Európskej únie (ďalej len „služobný poriadok“) a Podmienok zamestnávania ostatných zamestnancov Európskej únie (ďalej len „podmienky zamestnávania“) na generálneho riaditeľa administratívy. Okrem toho by mal byť generálny tajomník oprávnený delegovať na všetkých generálnych riaditeľov právomoc rozhodovať o vnútornom pridelení a preložení podľa personálnych potrieb v rámci ich generálnych riaditeľstiev.
            
         
               (3)
            
            
               Rozhodnutie Rady 2013/811/EÚ (2) by sa malo zrušiť,
            
         PRIJALA TOTO ROZHODNUTIE:
   Článok 1
   1.   Pokiaľ ide o Generálny sekretariát Rady, právomoci udelené služobným poriadkom menovaciemu orgánu a podmienkami zamestnávania orgánu oprávnenému uzatvárať pracovné zmluvy vykonáva:
   
               a)
            
            
               Rada, pokiaľ ide o generálneho tajomníka;
            
         
               b)
            
            
               Rada na návrh generálneho tajomníka, pokiaľ ide o uplatňovanie článkov 1a, 30, 34, 41, 49, 50 a 51 služobného poriadku na generálnych riaditeľov;
            
         
               c)
            
            
               v ostatných prípadoch generálny tajomník.
            
         2.   Generálny tajomník je oprávnený úplne alebo sčasti delegovať na generálneho riaditeľa administratívy niektoré alebo všetky svoje právomoci, pokiaľ ide o uplatňovanie služobného poriadku a podmienok zamestnávania.
   3.   Generálny tajomník je oprávnený delegovať na všetkých generálnych riaditeľov právomoc rozhodovať o pridelení a preložení v záujme služby v rámci ich generálnych riaditeľstiev podľa článku 7 ods. 1 prvého pododseku služobného poriadku.
   Článok 2
   Rozhodnutie 2013/811/EÚ sa týmto zrušuje.
   Článok 3
   Toto rozhodnutie nadobúda účinnosť 1. marca 2017.
   
      V Bruseli 6. februára 2017
      
         
            Za Radu
         
         
            predsedníčka
         
         F. MOGHERINI
      
   
   
      (1)  Nariadenie Rady (EHS, Euratom, ESUO) č. 259/68 z 29. februára 1968, ktorým sa ustanovuje Služobný poriadok úradníkov a Podmienky zamestnávania ostatných zamestnancov Európskych spoločenstiev, a ktorým sa stanovujú osobitné opatrenia dočasne uplatniteľné na úradníkov Komisie (Ú. v. ES L 56, 4.3.1968, s. 1).
   
      (2)  Rozhodnutie Rady 2013/811/EÚ zo 17. decembra 2013, ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy a ktorým sa zrušuje rozhodnutie 2011/444/EÚ (Ú. v. EÚ L 355, 31.12.2013, s. 91).